
COMUNICAT DE PRESĂ

Joi, 30.07.2026
Licitații publice pentru închirierea a trei spații comerciale 
din Cetatea Medievală Târgu Mureș
Centrul de Cultură, Artă și Agrement Târgu Mureș anunță organizarea procedurilor de licitație publică pentru închirierea a trei spații comerciale situate în incinta Cetății Medievale Târgu Mureș, aparținând domeniului public al Municipiului Târgu Mureș. Procedurile se desfășoară în conformitate cu prevederile Ordonanței de Urgență nr. 57/2019 privind Codul administrativ și în baza Hotărârilor Consiliului Local aferente fiecărui spațiu.
Spațiile disponibile sunt:
· Corp C – Restaurant, cu o suprafață utilă de 150,63 mp și o terasă de 258,20 mp, destinat exclusiv desfășurării activităților de alimentație publică – restaurant cu servire la masă.

· Corp D – Vinotecă, cu o suprafață utilă de 59,36 mp și o terasă de 18 mp, destinat activităților de alimentație publică.
· Corp E – Restaurant, cu o suprafață utilă de 164,57 mp și o terasă de 258,20 mp, destinat dezvoltării unui restaurant à la carte bazat pe un concept gastronomic multicultural, inspirat din tradițiile culinare transilvănene.

Prin această inițiativă, Centrul de Cultură, Artă și Agrement Târgu Mureș urmărește valorificarea spațiilor din Cetatea Medievală prin atragerea unor operatori economici care să contribuie la dezvoltarea unei oferte gastronomice de calitate și la consolidarea Cetății ca destinație culturală și turistică de referință.

Documentația de atribuire poate fi obținută de la sediul Centrului de Cultură, Artă și Agrement Târgu Mureș, str. Avram Iancu nr. 2, Târgu Mureș (în incinta Cetății) sau descărcată gratuit de pe site-ul instituției www.culturamures.ro, la secțiunea „Licitații”.

Termenul-limită pentru solicitarea clarificărilor este 11 august 2026, ora 12:00, iar ofertele pot fi depuse până la data de 26 august 2026, ora 12:00, la Registratura Centrului de Cultură, Artă și Agrement Târgu Mureș din Cetate. Ședința publică de deschidere a ofertelor va avea loc în data de 31 august 2026, ora 12:00.
Invităm operatorii economici interesați să consulte documentația de atribuire și să participe la procedurile de licitație, contribuind astfel la dezvoltarea unui spațiu reprezentativ pentru comunitatea târgumureșeană și pentru vizitatorii Cetății Medievale.
